সেকালে গানের জগতে যূথিকা রায়ের নাম-যশ-গুরুত্ব কেমন ছিল, তার পরিচয় মেলে সংগীতশিল্পীদের ভাষ্যে আর গ্রামোফোন কোম্পানির ক্যাটালগের বিবরণে। ‘আমি ভোরের যূথিকা’ ও ‘সাঁঝের তারকা আমি’ – এই দুটি গান (রেকর্ড নম্বর : এন ৭২৯৭) নিয়ে যূথিকার প্রথম রেকর্ড প্রকাশ পায় নভেম্বর ১৯৩৪-এ। ‘হিজ মাস্টার্স ভয়েসে’র নভেম্বর ১৯৩৪-এর ‘নূতন বাংলা রেকর্ডে’র তালিকা-পুস্তিকায় এই গান ও শিল্পী সম্পর্কে বলা হয় : ‘বিজন বনে কত মুকুল শোভায়-সৌরভে আপনি ফুটে ওঠে, অথচ লোকে তার কথা জানতে পায় না। তেমনি দুটি ফুল এবার আমরা আপনাদের উপহার দিলাম। এই ফুল দুটি কুমারী যূথিকার দু’খানি গান। কুমারী যূথিকার গানের সঙ্গে আপনাদের এই প্রথম পরিচয়, কিন্তু মনে হবে যেন ভোরের আধোঘুমে আধোস্বপ্নে এই গান কতদিন মনের দুয়ারে বেজেছে। এমনিই তাঁর কণ্ঠের গান। তাঁর স্বভাব-সুন্দর সুর যেন গিরিনির্ঝরিণীর রূপালী জলধারার মত আপনি উৎসারিত হ’য়ে ওঠে, দূর-থেকে ভেসে-আসা সানায়ের মতই ঘুমন্ত মনকে জাগিয়ে তোলে। রেকর্ডে গায়িকার গান এই প্রথম। এবারে তিনি ভোরের যূথিকা আর সাঁঝের তারকার গান শুনিয়েছেন। প্রভাতের অরুণ যে যূথিকার বন্ধু, আকাশের যে সন্ধ্যাতারা মাটীর প্রদীপ হ’য়ে তুলসীতলায় নেমে এসেছে, এই দুটি গানে তাদেরই মর্ম্মকথা মর্ম্মরিত হ’য়ে উঠেছে। নবীনের মধ্যেই সুন্দরের আবির্ভাব, নূতন কণ্ঠে নূতন গান কত সুন্দর হয়েছে, আপনাদের তা’ শুনতে অনুরোধ করি।’